تهديدات السلفيين للستات فى مصر هى تهديدات عملتها الجماعات الاسلاميه السلفيه فى مصر بعد ثورة 25 يناير 2011 بإقامة " الحد " على المصريات اللى مش لابسين " زى شرعى ". المركز المصرى لحقوق المرأة اتلقى عدد كبير من البلاغات من ستات من محافظات مختلفه فى مصر عن تهديد السلفيين ليهم " بإقامة الحد عليهن " اذا ما التزموش بالزى الشرعى ، و ذكر المركز انه بدأ يرصد الظاهره دى فى الفتره الاخيره بعد ثورة 25 يناير 2011 و ان التهديدات دى بقت بتخوف بنات من حصول اعتداءات عليهم وقت دراستهم او شغلهم. فى 28 مارس 2011 اصدر المركز المصرى لحقوق المرأه بيان اعتبر فيه ان حادثة محاصرة واحده ست فى محافظة المنوفيه و طردها بحجة انها بتمارس اعمال منافيه للاداب اللى اتزامنت مع جريمة قطع ودن المواطن القبطى أيمن أنور ديمترى فى قنا بحجة " إقامة الحد " بقت بتثير الرعب من ان السلفيين بيحطوا قانون خاص بيهم بيقوم على تحدى الدوله و ارهاب النسا و غيرهم. و وصف البيان اللى حصل بإنه " فرض الارهاب بإسم الدين " و طالب بتدخل الخونتا العسكريه الحاكمه فى مصر بحسم فى مواجهة التحول الخطير اللى بيحصل فى مصر و عمل تحقيقات فوريه للوقايع دى و طالب البيان كل قوى المجتمع المدنى التصدى للإنتهاكات دى.